**Molėtų rajono savivaldybės taryba**

**SPRENDIMAS**

**Dėl Molėtų rajono savivaldybės tarybos 2017 m. vasario 23 d. sprendimo Nr. B1-12 „Dėl siūlymo Lietuvos respublikos vyriausybei nustatyti ir panaikinti molėtų rajono savivaldybės gyvenamąsias vietoves, suteikti joms pavadinimus ir nustatyti teritorijų ribas“ pakeitimo**

2017 m. balandžio    d. Nr. B1-

Molėtai

**Projektas**

Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir atsižvelgdama į Lietuvos Respublikos vidaus reikalų ministerijos pastabas,

Molėtų rajono savivaldybės taryba n u s p r e n d ž i a:

1. Pakeisti Molėtų rajono savivaldybės tarybos 2017 m. vasario 23 d. sprendimo Nr. B1-12 „Dėl siūlymo Lietuvos Respublikos Vyriausybei nustatyti ir panaikinti Molėtų rajono savivaldybės gyvenamąsias vietoves, suteikti joms pavadinimus ir nustatyti teritorijų ribas“ 2.7 punktą ir jį išdėstyti taip:

„2.7. Joniškio seniūnijos Sliūzų viensėdį.“.

2. Papildyti Molėtų rajono savivaldybės tarybos 2017 m. vasario 23 d. sprendimą Nr. B1-12 „Dėl siūlymo Lietuvos Respublikos Vyriausybei nustatyti ir panaikinti Molėtų rajono savivaldybės gyvenamąsias vietoves, suteikti joms pavadinimus ir nustatyti teritorijų ribas“ 51 punktu:

„51. Siūlyti Lietuvos Respublikos Vyriausybei pakeisti Molėtų miesto ribas pagal pridedamą priedą.“.

3. Pakeisti Molėtų rajono savivaldybės tarybos 2017 m. vasario 23 d. sprendimo Nr. B1-12 „Dėl siūlymo Lietuvos Respublikos Vyriausybei nustatyti ir panaikinti Molėtų rajono savivaldybės gyvenamąsias vietoves, suteikti joms pavadinimus ir nustatyti teritorijų ribas“ priedą „Molėtų rajono savivaldybės gyvenamųjų vietovių teritorijų ribų nustatymo ir pavadinimų tvarkymo aiškinamasis raštas“ ir jį išdėstyti nauja redakcija (pridedama).

 Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

 Molėtų rajono savivaldybės tarybos

 2017 m. vasario 23 d. sprendimo Nr. B1-12

 priedas

 (Molėtų rajono savivaldybės tarybos

 2017 m. balandžio d. sprendimo Nr. B1-

 priedo redakcija)

**Molėtų rajono savivaldybės gyvenamųjų vietovių**

**teritorijų ribų nustatymo ir pavadinimų tvarkymo**

**Aiškinamasis raštas**

Lietuvos Respublikos teritorijos administracinių vienetų ir jų ribų įstatyme gyvenamosios vietovės skirstomos į miestus, miestelius, kaimus ir viensėdžius.

**Miestai** yra kompaktiškai užstatytos gyvenamosios vietovės, turinčios daugiau kaip 3 tūkst. gyventojų, kurių daugiau kaip 2/3 dirbančiųjų dirba pramonėje, verslo bei gamybinės ir socialinės infrastruktūros srityse.

**Miesteliai** yra kompaktiškai užstatytos gyvenamosios vietovės, turinčios nuo 500 iki 3000 gyventojų, kurių daugiau kaip pusė dirbančiųjų dirba pramonėje, verslo bei gamybinės ir socialinės infrastruktūros srityse, taip pat tradiciniai miesteliai.

**Kaimai** yra gyvenamosios vietovės, neturinčios miesto, miestelio ir viensėdžio požymių.

**Viensėdžiai** yra istoriškai susiformavusios gyvenamosios vietovės, paprastai sudarytos arba kilusios iš vienos sodybos ir turinčios ne daugiau kaip 20 objektų skirtingu adresu.

**Seniūnijos** aptarnaujama teritorija yra savivaldybės teritorijos dalis, susidedanti iš gyvenamųjų vietovių ar dalies miesto teritorijos. Seniūnija turi savo aptarnaujamos teritorijos ribas ir pavadinimą.

VĮ Registrų centro 2012 m. duomenimis, Molėtų rajono savivaldybėje buvo 1 miestas (Molėtai), 5 miesteliai (Alanta, Balninkai, Dubingiai, Giedraičiai, Joniškis), 791 kaimas ir 99 viensėdžiai. Savivaldybės teritorija suskirstyta į 11 seniūnijų (Alantos, Balninkų, Čiulėnų, Dubingių, Giedraičių, Inturkės, Joniškio, Luokesos, Mindūnų, Suginčių ir Videniškių).

Molėtų miesto teritorijų ribų koordinatės buvo nustatytos 1975 spalio 31 d., kitų gyvenamųjų vietovių teritorijų ribos yra preliminarios. Visų gyvenamųjų teritorijų ribos neatitinka suformuotų žemės sklypų ribų ir esamos infrastruktūros.

Pagrindinė priežastis, dėl kurios buvo organizuotas Molėtų rajono gyvenamųjų vietovių teritorijų ribų ir pavadinimų tvarkymo specialusis planas – daugumos gyvenamųjų vietovių ribos yra nepatvirtintos (sąlyginės) ir labai netikslios, todėl tampa sudėtingi, o kartais ir apskritai neišsprendžiami nekilnojamojo turto, žemės sklypų ribų formavimo, teritorijų planavimo, infrastruktūros vystymo ir kiti uždaviniai. Dėl to nekilnojamojo turto savininkai negali laisvai disponuoti savo turtu, daug sunkumų patiria potencialūs investuotojai, projektuotojai, planavimo darbus organizuojantys Savivaldybės administracijos darbuotojai. Be to, dabartinės ribos neatitinka galiojančių teisės aktų — Nekilnojamojo turto kadastro, Administracinių vienetų ir jų ribų, Teritorijų planavimo įstatymų reikalavimų. Parengtu planu taip pat sprendžiamos ir aktualios administracinių vienetų nustatymo ir pavadinimų keitimo problemos.

Vadovaujantis Lietuvos Respublikos Vyriausybės 2006 m. sausio 19 d. nutarimu Nr. 54 „Dėl administracinių vienetų ir gyvenamųjų vietovių teritorijų ribų ir pavadinimų tvarkymo“ parengtas Molėtų rajono savivaldybės gyvenamųjų vietovių teritorijų ribų ir pavadinimų tvarkymo specialusis planas nustato tikslias gyvenamųjų vietovių teritorijų ribas. Molėtų rajono savivaldybės seniūnijose buvo vykdomos gyventojų apklausos dėl nustatomų miesto, miestelių, kaimų ir viensėdžių ribų.

1. Gyvenamųjų vietovių teritorijų ribų nustatymo pagrindiniai principai:

Gyvenamųjų vietovių teritorijos nedalomos administracinių vienetų teritorijų ribomis.

Vientisas žemės sklypas nedalomas dviem ar daugiau gyvenamųjų vietovių. Gyvenamųjų vietovių teritorijų ribos negali kirsti statinių, kurie suformuoti kaip vienas atskiras nekilnojamasis daiktas, išskyrus inžinerinius statinius (inžinerinius tinklus, susisiekimo komunikacijas ir panašiai), žemės sklypų ribų, išskyrus žemės sklypus, suformuotus geležinkeliams, valstybinės reikšmės miškams, valstybinės ar vietinės reikšmės keliams, hidrografiniams objektams.

Gyvenamosios vietovės teritorijai priskiriami į ją įsiterpę ar prie jos prisišlieję nedideli (iki 5 hektarų) miško žemės plotai ir vandens telkiniai. Jeigu gyvenamųjų vietovių teritorijas skiria privatūs upeliai ar grioviai, geležinkelis, valstybinės ar vietinės reikšmės kelias arba kiti natūralūs ar dirbtiniai nekilnojamojo turto objektai, gyvenamųjų vietovių ribos nustatomos pagal šiems objektams priskirtų žemės sklypų ribas. Žemės sklypas su nekilnojamojo turto objektu priskiriamas vienai iš gyvenamųjų vietovių, kuri ribojasi su šiuo žemės sklypu.

Gyvenamoji vietovė, kurios visa teritorija priskiriama kitų gyvenamųjų vietovių teritorijoms, panaikinama.

 2. Nustatant gyvenamųjų vietovių teritorijų ribas taip pat vadovautasi principais, kurie nebuvo numatyti minėtame Vyriausybės nutarime:

Jei kelias neturi jam suformuoto žemės sklypo, tai gyvenamosios vietovės riba vedama menama kelio juosta arba prie kelio esančių sklypų ribomis.

 2.2. Jei upės, kanalai, grioviai neturi jiems suformuotų žemės sklypų, tai gyvenamųjų vietovių ribos nustatomos upių, kanalų, griovių viduriu.

 2.3. Gyvenamųjų vietovių ribos koreguojamos atsižvelgiant į tai, kokiai gyvenamajai vietovei yra priskirti įregistruoti žemės sklypai.

 3. Rengiant Molėtų rajono savivaldybės gyvenamųjų vietovių teritorijų ribų ir pavadinimų tvarkymo specialųjį planą panaikinti kelių gyvenamųjų vietovių pavadinimai, o šių vietovių teritorijos priskirtos greta esančioms gyvenamosioms vietovėms:

 3.1. Panaikintas Alantos seniūnijos Ukrainkos viensėdis, jo teritorija priskirta Janonių ir Mokylių kaimų teritorijoms, kadangi nebėra išlikusios sodybos. Jo teritorija pagal esamą infrastruktūrą susilieja su gretimais kaimais.

 3.2. Panaikintas Alantos seniūnijos Naujasodžio kaimas, jo teritorija priskirta Alantos miestelio teritorijai. Istoriškai Alantos dvaras buvo neatskiriama Alantos miestelio dalis. Šiai dienai Alantos dvaro teritorijoje, Naujasodžio kaime, yra Alantos dvaras, Alantos technologijos ir verslo mokykla. Alantos ir Naujasodžio bendruomenės kartu sprendžia socialines ir kultūrines problemas, organizuoja miestelio šventes.

 3.3. Panaikintas Čiulėnų seniūnijos Stroliškių viensėdis, jo teritorija priskirta Anomislio ir Čiulėnų kaimų teritorijoms, kadangi nebėra išlikusios sodybos. Jo teritorija pagal esamą infrastruktūrą susilieja su gretimais kaimais.

 3.4. Panaikintas Dubingių seniūnijos Skauroniškių kaimas, jo teritorija priskirta Liudgardos viensėdžio teritorijai, gyventojų pageidavimu. Teritoriją apsupta mišku, kuris priklauso Liudgardos viensėdžiui.

 3.5. Panaikintas Giedraičių seniūnijos Lyginių kaimas, jo teritorija priskirta Miškinių kaimo teritorijai, kadangi teritorija pagal esamą infrastruktūrą susilieja su gretimu kaimu.

 3.6. Panaikintas Giedraičių seniūnijos Galinavos viensėdis, jo teritorija priskirta Giedraičių miestelio teritorijai, kadangi jo didžioji dalis priskiriama besiplečiančiam Giedraičių miesteliui ir turi bendrą infrastruktūrą.

 3.7. Panaikintas Joniškio seniūnijos Sliūzų viensėdis, kadangi kaimas neturi savo teritorijos.

 3.8. Panaikintas Mindūnų seniūnijos Rašos viensėdis, jo teritorija priskirta Parašės kaimo teritorijai, kadangi kaimas teritorijos prasme yra Švenčionių rajone. Molėtų rajonui priklauso tik dalis kaimo teritorijos.

 Rengiant Molėtų rajono savivaldybės gyvenamųjų vietovių teritorijų ribų ir pavadinimų tvarkymo specialųjį planą, atsiradus sodybai gyventojo pageidavimu nustatomas naujas Luokesos seniūnijos Tvarkų viensėdžio pavadinimas ir vietovės tipas. Tvarkų viensėdis buvo sunykęs.

 Rengiant Molėtų rajono savivaldybės gyvenamųjų vietovių teritorijų ribų ir pavadinimų tvarkymo specialųjį planą, dalis Luokesos seniūnijos Ažubalių kaimo, Kanapelkos kaimo ir Promislavos kaimo patenką į Molėtų miesto teritoriją, kadangi šios teritorijos priskiriamos besiplečiančiam Molėtų miestui ir nuo seno yra susietos inžinerine infrastruktūra.

 4. Rengiant Molėtų rajono savivaldybės gyvenamųjų vietovių teritorijų ribų ir pavadinimų tvarkymo specialųjį planą, pakeičiami gyvenamųjų vietovių tipai:

 4.1. Alantos seniūnijos Adomiškėlio viensėdis keičiamas į Adomiškėlio kaimą, kadangi susikūrė naujos sodybos.

 4.2. Čiulėnų seniūnijos Antadūrės viensėdis keičiamas į Antadūrės kaimą, kadangi susikūrė naujos sodybos.

 4.3. Dubingių seniūnijos Kieriškių viensėdis keičiamas į Kieriškių kaimą, susikūrė naujos sodybos.

 4.4. Giedraičių seniūnijos Pašilės viensėdis keičiamas į Pašilės kaimą, kadangi susikūrė naujos sodybos.

 4.5. Joniškio seniūnijos Žvėryno viensėdis keičiamas į Žvėryno kaimą, kadangi susikūrė naujos sodybos.

 4.6. Luokesos seniūnijos Šeikiškės viensėdis keičiamas į Šeikiškės kaimą, pagal gyventojų pageidavimą, susikūrus naujoms sodyboms.

 4.7. Suginčių seniūnijos Zavytiškio viensėdis keičiamas į Zavytiškio kaimą, kadangi susikūrė naujos sodybos.

 5. Rengiant Molėtų rajono savivaldybės gyvenamųjų vietovių teritorijų ribų ir pavadinimų tvarkymo specialųjį planą pakeičiami gyvenamųjų vietovių pavadinimai:

 5.1. Čiulėnų seniūnijos Padumblės kaimo siūlomas pavadinimas Padumblės I kaimas, kadangi įregistruotos dvi gyvenamosios vietovės Padumblės kaimo pavadinimu skirtingose, tarpusavyje nesusietose teritorijose.

 5.2. Čiulėnų seniūnijos Padumblės kaimo siūlomas pavadinimas Padumblės II kaimas, kadangi įregistruotos dvi gyvenamosios vietovės Padumblės kaimo pavadinimu skirtingose, tarpusavyje nesusietose teritorijose.

 5.3. Giedraičių seniūnijos Dienavagių kaimo siūlomas pavadinimas Dienavagių I kaimas, kadangi įregistruotos dvi gyvenamosios vietovės Dienavagių kaimo pavadinimu skirtingose, tarpusavyje nesusietose teritorijose.

 5.4. Giedraičių seniūnijos Dienavagių kaimo siūlomas pavadinimas Dienavagių II kaimas, kadangi įregistruotos dvi gyvenamosios vietovės Dienavagių kaimo pavadinimu skirtingose, tarpusavyje nesusietose teritorijose.

 5.5. Giedraičių seniūnijos Miškinių viensėdžio siūlomas pavadinimas Miškinių I viensėdis, kadangi įregistruotos dvi gyvenamosios vietovės Miškinių kaimo pavadinimu skirtingose, tarpusavyje nesusietose teritorijose.

 5.6. Giedraičių seniūnijos Miškinių viensėdžio siūlomas pavadinimas Miškinių II viensėdis, kadangi įregistruotos dvi gyvenamosios vietovės Miškinių kaimo pavadinimu skirtingose, tarpusavyje nesusietose teritorijose.

Nustačius Molėtų miesto ir Molėtų rajono gyvenamųjų vietovių ribas, bus išspręsti nekilnojamojo turto, žemės sklypų ribų formavimo, teritorijų planavimo, infrastruktūros vystymo, gyvenamosios vietos deklaravimo, adresų suteikimo uždaviniai. Numatomas bendras sprendinių komplekso poveikis – ilgalaikis, turintis teigiamą poveikį darniam teritorijų planavimui, infrastruktūros plėtrai, racionaliam ekonominės ir socialinės aplinkos vystymui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_